Oscar-skietery: Ooggetuies beweer paartjie het gestry | Maroela Media
Oscar Pistorius arriveer by die polisiestasie. Foto: Sapa
Oscar (26) het die model Reeva Steenkamp (30) Donderdagoggend glo per ongeluk geskiet. Sy is glo in die bolyf en kop gewond en is op die toneel dood.
Intussen het ooggetuies vorendag gekom wat beweer die paartjie het Woensdagaand glo 'n uitval gehad. Op Twitter en Facebook gons dit dat daar konflik tussen die paartjie was, omdat Reeva glo met Quinton van der Burgh, skepper van die werklikheidsprogram, Clifton Shores, bevriend was. (Maroela Media het vroeër ook hieroor berig. Klik hier om meer te lees.)
"Die ondersoek is in 'n sensitiewe stadium en word sorgvuldig ondersoek. Ons kan bevestig dat daar voorheen gevalle van huishoudelike geweld by sy huis was en dit word ook ondersoek," het brigadier Denise Beukes, 'n polisiewoordvoerder, gesê. Sy sê daar was geen teken van geforseerde toegang tot Oscar se perseel nie en gerugte dat sy geskiet is nadat sy as 'n inbreker aangesien is, kom nié van die polisie af nie.
Oscar moes in 2009 'n nag lank in die selle van die Boschkop-polisiekantoor aangehou word nadat hy glo 'n 19-jarige vrou op 'n partytjie, waar drank glo volop was, by sy huis aangerand het. Hy is die aand in September omstreeks 22:00 voor vriende en familie by sy huis in hegtenis geneem op aanklag van aanranding met die doel om ernstig te beseer. Die klaer was Casseby Taylor Memory (toe 19). Oscar is na die voorval nie weens die beweerde aanranding vervolg nie. Dit volg na 'n voorval vroeër in 2009 waar hy op 21 Februarie in 'n bootongeluk op die Vaalrivier betrokke was. Die polisie het 'n saak van roekelose en nalatige bestuur van 'n vaartuig teen Pistorius ondersoek nadat sy boot, wat hy glo bestuur het, vermoedelik eers teen en daarna bo-oor 'n kaai in die rivier gery het. Daar is glo drankbotteltjies in die boot gevind. Hy is ook nie op dié aanklag vevolg nie omdat genoeg billike redes nie gevind kon word nie.
Oscar se pa, Henke, het intussen gesê net Oscar sal weet wat regtig gebeur het en dat almal erg deur die voorval geskok en getraumatiseer is. "Ons is nog nie seker wat presies gebeur het nie. Ons doen egter 'n beroep op die publiek om nie in die stadium enige aannames te maak nie," het hy gepleit.
Die voorval het omstreeks 04:00 in Oscar se huis in die Silver Woods-veiligheidskompleks in Silver Lakes, Pretoria, plaasgevind. Hy is na die voorval in hegtenis geneem op aanklag van moord. Oscar is na die Boschkop-polisiestasie geneem. Die staat het egter laat weet hulle gaan sy borg teenstaan. Hy bly in polisieaanhouding en moet Vrydag in die Pretoriase landdroshof verskyn. Beukes het gesê Oscar gee sy volle samewerking. Sy sê voorts die polisie kan nie in die stadium al hul redes bekend maak hoekom hulle sy borg gaan teenstaan nie.
Wat 'n lelike lelike storie. Maar dankie hiervoor, julle plaas alles in baie lekker perspektief hier by Maroela!
Dit is baie jammer dat die staat borgtog gaan teenstaan vir Oscar .Wat het gebeur met die swarte wat n blanke fiets ryer doodgery het hy het borgtog gekry en is aangekla vir strafbare manslag en nie vir moord nie .Dit wys maar weereens hoe korup is ons land en regstelsel
Snaaks dat hulle sê ooggetuies. Dit beteken volgens my dat hulle binne in die huis was ten tyde van die konflik Donderdag oggend. Was hulle nie dalk oorgetuies van vorige struwelinge en veralgemeen nou dat hy haar geskiet het omdat hulle baklei het. Jammer maar mense kan regtig die pap baie dikker aanmaak as wat dit werklik is.
Nou hoe gewelddadig kan 'n mens sonder bene dan nou wees ??? Een harde stamp sal mos die man laat omval of hoe ??? Ja en alle normale mense stry ook mos maar….laat ons nou asb nie die wa voor die perde span nie. Gee darem die outjie kans om sy weergawe te gee,